Ta' kull xahar, l-aġenzija Appoġġ tirċievi medja ta' 20 rapport relatat ma' materjal t'abbuż sesswali fuq it-tfal li jinkludu trabi sa żgħażagħ ta' 17-il sena. Dan ġie żvelat mid-Direttur tal-Appoġġ Ruth Sciberras f'intervista esklussiva ma' One News fejn spjegat li dan il-materjal m'għandux jitqies bħala materjal pornografiku. Sciberras spjegat li malli l-Appoġġ jidħlilhom rapport ta' materjal t'abbuż sesswali fuq it-tfal- permezz tac-childweb alert, dawn minnufih jieħdu azzjoni: Meta niricievu dawn it tip ta websites ghandna nies imharga u jaghmlu analizi taghhom u minn hemmhekk jirrapportaw lill interpol u c cybercrime unit ta' Malta. Fi Frar illi għadda, 7 irġiel tressqu l-qorti akkużati b'pussess kif ukoll tixrid ta' pornografija tat-tfal fejn minkejja li 5 minnhom ma ngħatawx il-ħelsien mill-arrest, kien hemm żewġ imputati żgħażagħ li ngħataw sentenza sospiża. Minkejja li din tal-aħħar qajmet rabja kbira fost il-pubbliku, ONE NEWS tkellem mal-Avukat Dr Kathleen Grima dwar xi tfisser eżattament sentenza sospiża: Sentenza sospiża mhijiex sempliċiment ma weħilt xejn; il-qorti qed ittik iċ-ċans li fil-perjodu li ser tagħtik bħala prova inti ma terġax tiżbalja inti ma tidħolx ħabs. Bil-mannara fuq rasek toqod attent biex ma terġax tiżbalja. Mistoqsija dwar il-pieni marbuta ma' dan ir-reat, Dr Grima spjegat li dan jiddependi skont iċ-ċirkostanzi tal-każ: Il-pornografija tat-tfal iġġor magħha piena ta' habs. Skont iċ-ċirkostanzi tal-każ inti tista tingħata pieni diversi; ħabs effettiv-sospiż u jista jkollok pieni oħra bħal probation jew multa. Mill-2011 sal-2016 ic-child web alert irċieva total ta' 942 rapport b'rabta ta' abbuż sesswali fuq it-tfal. Minnhom ittieħdet azzjoni fuq madwar 550 rapport li minnhom stess irriżulta li kien hemm 160 każ li fih kienu nvoluti tfal Maltin.